Gesin gebroke ná seun (12) doodskokKrynauw Serdyn. Foto: Verskaf Krynauw Serdyn (12), ŉ leerder aan die Laerskool Hendrik Louw, het doodgeskok terwyl hy saam met een van sy maats buite sy ouerhuis in die reën gespeel het. Hennie, Krynauw se pa, het Maandag aan Maroela Media vertel dat daar op die bepaalde dag probleme met die Eskom-kragtoevoer na die huis was en dat die krag vir die grootste gedeelte van die dag af was. Die krag het egter later die middag weer aangekom terwyl die seuns buite gespeel het. Volgens Hennie was dit een van hulle gunstelingtydverdrywe om van die hoenderhok se sinkdak tot op die grond te spring. Hulle het die middag ook weer by die hoenderhok gespeel. “Ons weet nie presies wat gebeur het nie, want ek was nie by die huis toe dit gebeur het nie en my vrou, Jessie, was binne die huis besig. Soos ons verstaan, het ŉ tak van ŉ boom afgebreek en bo-op die hoenderhok en teen die kragdrade te lande gekom,” het Hennie gesê. “Ons dink die krag het van die drade teen die water op die boomtak gelei na die hoenderhok se dak toe. Toe Krynauw en sy maatjie weer op die dak spring, het albei geskok. Die maatjie het nie so erg geskok nie, want hy het tekkies aangehad, maar Krynauw wat kaalvoet was, is op die toneel dood.” Hennie het gesê Krynauw se maatjie het Jessie binne die huis gaan roep en hulle het dadelik noodbehandeling op Krynauw toegepas. Paramedici was ook kort daarna op die toneel, maar daar was niks wat hulle vir Krynauw kon doen nie. “Hy was so ’n sportiewe, uitbundige kind en mal oor die natuur en die buitelewe. Hy was baie gewild, maar tog altyd meer bekommerd oor die kind wat eenkant gestaan het,” het ŉ emosionele Hennie gesê. “Ons weet nie nou hoekom dit moes gebeur nie, maar ons het vrede. Die getuienisse wat ons oor Krynauw se lewe hoor, is net ongelooflik. Hy het soveel mense se lewe aangeraak en sy kort tydjie op aarde voluit geleef. Hy was ŉ amazing kind.” Volgens Hennie het Krynauw ‘n passie gehad vir die stryd teen renosterstropery en word die publiek versoek om eerder donasies aan SANParke se ere-veldwagters te maak as om blomme vir die familie te stuur. Krynauw word deur sy ouers en ’n ouer broer en suster, Renier en Carlie, oorleef. ‘n Gedenkdiens sal Vrydag uit die Lourensrivier-gemeente in die Strand gehou word.